次韻江子我郎中社飲一首
作者：劉一止
朝代：宋

paragraphs: 社醵遺風在，田家禮數饒。
玉人疑解意，孺子故來邀。
禦寇驚先饋，庚桑懼見杓。
習鄉俱尚齒，惇族悟疏苗。
未見琱戈静，方欣玉燭調。
山寒時作暝，火老不成歊。
釃酒無留榼，蒸豚發堕樵。
蠻謳聲带苦，村舞拍頻招。
野性疏鐘鼎，官身脫市朝。
形随石骨瘦，心與澗花彫。
朔漠音塵斷，羶胡意氣驕。
誰爲今定遠，空作老邊韶。
枉矢知天變，雙桃驗服妖。
獻書慚痛哭，避地獨無聊。
復古周宣治，中興太白謡。
明年及春社，愁鬢雪應消。